Google indtager låseskærmen på iOS 16

Mandag blev iOS 16 styresystemet frigivet til iPhone. En af de største – om ikke den største – er mulighed for at installere widgets på låseskærmen. Nu lover Google, at stort set alle deres apps vil komme til at understøtte låseskærmen i løbet af de næste uger.

I et blogindlæg giver Google også et smugkig på, hvad vi har i vente.

Der kommer blandt andet en søge-widget, så der kan søges på Google direkte fra din låseskærm. Du kan endda konfigurere søgewidgetten til atsøge med din stemme eller kamera – for at oversætte, få lektiehjælp eller shoppe, hvad du ser.

Google-søgning på låseskærmen.

Med Google Maps-widgeten kan du få trafikopdateringer i realtid og estimerede rejsetider til steder som hjemme og arbejde. Du kan også finde restauranter, butikker og andre yndlingssteder i nærheden.

Den kommende Google Maps-widget.

Ud over disse kommer der også iOS 16-widgets til Chrome, Google Drev, Gmail og Google News.

Google indtager låseskærmen på iOS 16